Saksalainen tuomioistuin on määrännyt autonvalmistaja Kian luovuttamaan kaiken teknisen autodatan myös riippumattomien autokorjaamoiden ja varaosaliikkeiden käyttöön. Kyseessä on ennakkotapaus, jonka odotetaan tiputtavan selvästi varaosien hintaa kaikkiin automerkkeihin EU:n alueella.

Frankfurtin käräjäoikeus päätti perjantaina ennakkotapauksena, että korealainen autonvalmistaja Kia ja sen saksalainen maahantuoja eivät saa pantata autoihin liittyviä tietoja. Muun muassa autojen valmistenumeroista on vastedes käytävä tarkasti selville, mitä osia autossa on. Niin sanottu tekninen autodata on oltava digitaalisena myös vapaiden korjaamo- ja varaosaliikkeiden saatavilla.

Oikeutta haki Saksan varaosakauppiaita edustava keskusjärjestö GVA. Se halusi oikeuden päättävän, saavatko valmistajat edelleen pitää tiettyjen autonosien tiedoista monopolia. Ennakkotapaus kohdistui korealaismerkkiin, mutta sen uskotaan vaikuttavan laajasti myös muihin automerkkeihin.

Kuluttajalla on EU:ssa ollut jo vuodesta 2002 saakka oikeus huollattaa autonsa ja ostaa siihen varaosia vapaasti valitsemastaan liikkeestä. EU myös vaatii, että riippumattomilla varaosavalmistajilla ja varaosamyyjillä on käytössään pääsy autojen varaosanumeroihin.

Autoalalla on yleistä, että samat alihankkijat valmistavat sekä merkkiosia suoraan autonvalmistajille että myyvät niitä myös omilla tuotemerkeillään varaosina. Osien hinnoissa saattaa olla eroja. Se, että kaikilla ei ole pääsyä tietoihin, jotka paljastavat auton kokoonpanon, ei edistä kilpailua eikä hyödytä kuluttajaa.

Laki vaatii, mutta ei aina toteudu

Saksan GVA moittii, että varsinkin pienemmillä korjaamoilla ja varaosaliikkeillä ei ole aina mahdollisuutta saada osista tietoa, koska autonvalmistajat piilottavat tietoa auton tarkasta kokoonpanosta esimerkiksi valmistenumeron sisään. Tällä ne suosivat omia merkkihuoltojaan ja niiden varaosamyyntiä, jotka osaavat tulkita sisäisiä koodeja.

Kia saattaa vielä valittaa tuomiosta korkeimpiin asteisiin, mutta myös EU-komissio seuraa tarkasti autonvalmistajien tiedon pihtaamista ja harkitsee parhaillaan jatkotoimia. Saksan varaosakauppiaita edustava keskusjärjestö GVA uskoo jo Kian ennakkotapauksen näyttävän suunnan myös muille autonvalmistajille.

Kia hävisi vastikään myös toisen oikeustaiston. Ruotsissa markkinaoikeus päätti, että Kian myöntämä seitsemän vuoden takuu on oltava voimassa myös silloin, kun asiakas huollattaa autonsa huolto-ohjelman mukaisesti jossain muualla kuin Kian omassa merkkihuollossa.